TFG วิ่งฉิว 6% โบรกเชียร์ “ซื้อ” เคาะเป้า 5 บ. ชูกำไรโตเด่นสุดกลุ่มโปรตีน
TFG วิ่งฉิว 6% โบรกเชียร์ "ซื้อ" เคาะเป้า 5 บ. ชูกำไรโตเด่นสุดกลุ่มโปรตีน โดย ณ เวลา 15.08 น. ราคาอยู่ที่ 4.14 บาท บวก 0.20 บาท หรือ 5.08% สูงสุดที่ 4.18 บาท ต่ำสุดที่ 3.96 บาท ด้วยมูลค่าซื้อขาย 25.03 ล้านบาท
18 พ.ย. 2562

ผู้สื่อข่าวรายงานว่า ราคาหุ้น บริษัท ไทยฟู้ดส์ กรุ๊ป จำกัด (มหาชน) หรือ TFG ล่าสุด ณ เวลา 15.12 น. อยู่ที่ 4.16 บาท บวก 0.22 บาท หรือ 5.58% สูงสุดที่ 4.18 บาท ต่ำสุดที่ 3.96 บาท ด้วยมูลค่าซื้อขาย 25.69 ล้านบาท

ด้าน บล.เคทีซีมิโก้ ระบุในบทวิเคราะห์ (15 พ.ย.2562) แนะนำ “ซื้อ” TFG ราคาเป้าหมาย 5 บาท/หุ้น โดย TFG เป็นบริษัทเดียวในกลุ่มโปรตีนที่มีกำไรปกติไตรมาส 3/62 โต จากช่วงเดียวกันเมื่อปีก่อน, จากไตรมาสก่อน (โต 49% จากช่วงเดียวกันเมื่อปีก่อน, 27% จากไตรมาสก่อน) และดีกว่าคาด จากอัตรากำไรฟื้นแรง ทำให้ประมาณการกำไรเรามีแนวโน้มเชิงบวกราว 10% ราคาหุ้นมี Upside 34% จากมูลค่าพื้นฐาน 5.00 บาท (PER 17 เท่า) จึงปรับเพิ่มคำแนะนำเป็น “ซื้อ” (เดิม “Outperform”)